കാബൂള് വിമാനത്താവളത്തില് വെടിവയ്പ്: സൈനികന് കൊല്ലപ്പെട്ടു കാബൂള്: അഫ്ഗാനിസ്ഥാനിലെ കാബൂള് വിമാനത്താവളത്തില് വെടിവയ്പ്. അഫ്ഗാന്, യു.എസ്, ജര്മന് സൈനികര്ക്കു നേരെ അജ്ഞാതര് നടത്തിയ വെടിവെപ്പില് ഒരു അഫ്ഗാന് സുരക്ഷാ ഉദ്യോഗസ്ഥന് കൊല്ലപ്പെട്ടതായി ജര്മന് സൈന്യം വെളിപ്പെടുത്തി. മൂന്ന് പേര്ക്ക് പരിക്കേറ്റു. അമേരിക്കന്, നാറ്റോ, അഫ്ഗാന് സൈനികരാണ് കാബൂള് വിമാനത്താവളത്തിന് സുരക്ഷ ഒരുക്കുന്നത്. വിമാനത്താവളത്തിന് പുറത്ത് താലിബാന് സംഘവും നിലയുറപ്പിച്ചിട്ടുണ്ട്. വിമാനത്താവളത്തിന്റെ വടക്കേ ഗേറ്റില് തിങ്കളാഴ്ചയാണ് വെടിവെപ്പുണ്ടായത്. കഴിഞ്ഞ ദിവസം കാബൂള് വിമാനത്താവളത്തിനു സമീപം തിക്കിലും തിരക്കിലും പെട്ട് ഏഴുപേര് മരിച്ചിരുന്നു. അഫ്ഗാന് പൗരന്മാരാണ് മരിച്ച ഏഴുപേരും. താലിബാന് അഫ്ഗാനിസ്ഥാന് പിടിച്ചെടുത്തതോടെ ആയിരകണക്കിന് ആളുകളാണ് രക്ഷപ്പെടാനായി കാബൂള് വിമാനത്താവളത്തിലേക്ക് എത്തുന്നത്. വെടിവയ്പിനിടെ ആളുകള് ചിതറി ഓടുന്നതും കാണാമായിരുന്നു.